En un context de canvis tecnològics, econòmics, culturals i d'organització social continuats i ràpids, la formació professional, en el marc del sistema educatiu, s'ha de configurar com una oferta flexible en els seus continguts, en la seva implantació i en la seva contínua adaptació a les necessitats derivades del sistema productiu, i atenta a la millor qualificació de tots els demandants de formació.
L'assoliment d'aquests objectius exigeix poder modificar amb rapidesa l'oferta formativa en els diferents territoris per tal de donar resposta a nous requeriments formatius derivats de necessitats no ateses del sistema productiu o en produir-se una manca d'adequació entre la formació impartida i les necessitats de qualificació dels ciutadans o que es derivin del mercat de treball.
És, per tant, necessari disposar d'un sistema d'instituts d'educació secundària ben distribuïts territorialment amb capacitat de modificar l'oferta formativa de formació professional específica de manera àgil i flexible en els centres del corresponent àmbit territorial i en el conjunt de l'oferta formativa.
Al mateix temps, aquests instituts han d'adoptar nous mètodes i estructures de gestió i organització que els permetin gestionar adequadament la formació professional.
D'acord amb això, i tal com s'explicità en el mapa escolar de la formació professional, es defineixen determinats instituts d'educació secundària com a instituts superiors d'ensenyaments professionals amb la finalitat de disposar d'un conjunt de centres docents des dels quals garantir l'extensió i flexibilitat de l'oferta formativa i l'aprofundiment en la seva qualitat, i la pràctica de formes d'organització dels ensenyaments i relació amb l'entorn que, amb l'avaluació favorable prèvia, puguin posteriorment estendre's a altres instituts.
Així mateix, és aconsellable que aquests instituts siguin considerats com a centres de referència en la implantació d'ensenyaments i en la seva avaluació, en la formació de professorat i en la innovació educativa en algunes famílies professionals que s'hi imparteixin en condicions especialment adequades, i que al mateix temps impulsin en la totalitat dels centres que imparteixen formació professional actuacions de millora de la qualitat dels ensenyaments impartits, així com processos d'innovació educativa.
En l'àmbit de la formació del professorat i en aquelles famílies considerades de referència, aquests centres es poden constituir com a seus de cursos de formació de professors a partir dels seus recursos o de recursos aliens, d'acord amb la programació establerta pel Departament d'Ensenyament i en les condicions que determini, amb la participació d'empreses i entitats de formació del professorat.
Als instituts d'educació secundària i superior d'ensenyaments professionals (IES-SEP), se'ls encomana de mantenir una especial relació entre institucions, organitzacions i empreses per tal de contribuir al coneixement de les demandes de formació i del grau d'inserció laboral i professional dels alumnes, i per facilitar a altres centres la realització de la formació en centres de treball, en el marc dels convenis de col·laboració institucionals vigents.
En virtut d'això, a proposta de la consellera d'Ensenyament, amb l'informe del Consell Escolar de Catalunya, vist l'informe favorable de la Comissió de Govern Local de Catalunya, d'acord amb el dictamen de la Comissió Jurídica Assessora i amb la deliberació prèvia del Govern,
Els instituts d'educació secundària i superior d'ensenyaments professionals (IES-SEP), són instituts dependents del Departament d'Ensenyament que imparteixen la formació professional específica de grau mitjà i superior i, si s'escau, l'educació secundària obligatòria i el batxillerat, i coordinen la impartició d'ensenyaments professionals en altres instituts públics, contribueixen a la innovació i la investigació educativa, a la formació del professorat, així com al desenvolupament d'altres programes de formació professional autoritzats pel Departament d'Ensenyament.
Als instituts d'educació secundària i superior d'ensenyaments professionals, a més de les funcions pròpies dels instituts d'educació secundària, els corresponen les funcions següents:
a) Coordinar la impartició de cicles formatius de formació professional amb altres instituts i seccions d'educació secundària, d'acord amb el que disposa aquest Decret.
b) Contribuir a desenvolupar programes de formació professional, en col·laboració amb altres departaments de la Generalitat de Catalunya, administracions públiques, entitats o empreses.
c) Desenvolupar programes de recerca, d'innovació i d'avaluació, i d'aplicació de normes de qualitat en l'àmbit educatiu, especialment en allò que es refereix a la formació professional, degudament aprovats pel Departament d'Ensenyament.
d) Subscriure convenis de col·laboració amb institucions, organitzacions, empreses o centres de treball per afavorir la realització de la formació en centres de treball i d'activitats adreçades a la informació i l'orientació professionals, a la inserció laboral i professional dels alumnes, així com per atendre les demandes de qualificació professional de l'entorn socioeconòmic, d'acord amb els criteris establerts pel Departament d'Ensenyament.
e) Contribuir a la formació del professorat en col·laboració amb empreses i institucions, d'acord amb les directrius i la programació establerta pel Departament d'Ensenyament.
f) Mantenir una especial relació amb institucions, organitzacions i empreses per tal de contribuir a l'anàlisi i la prospectiva del mercat laboral en el seu entorn.
3.1 El Departament d'Ensenyament determina els instituts d'educació secundària que es qualifiquen com a superiors d'ensenyaments professionals i les famílies professionals per a les quals l'IES-SEP té consideració de centre de referència.
3.2 La qualificació d'un institut d'educació secundària (IES) com a superior d'ensenyaments professionals i la definició de les famílies de les quals és centre de referència es realitza en funció de la planificació dels ensenyaments, la ubicació dels instituts en el territori, els recursos materials i les instal·lacions del centre, l'amplitud o especificitat de la formació impartida i les relacions establertes amb l'entorn social, econòmic i laboral.
3.3 Per a cada família professional hi haurà, almenys, un IES-SEP que sigui considerat de referència per a la corresponent família.
3.4 La determinació d'un institut d'educació secundària (IES) com a superior d'ensenyaments professionals i la determinació de les famílies respecte de les quals és centre de referència s'efectua a proposta del delegat territorial corresponent, amb la comunicació prèvia al consell escolar territorial i els informes previs escaients que acrediten la disponibilitat i la capacitat de l'institut per exercir les competències corresponents a la condició d'IES-SEP.
3.5 El Departament d'Ensenyament pot revocar la qualificació d'un IES com a superior d'ensenyaments professionals quan l'IES-SEP deixi de complir les condicions o requisits que van ser determinants per a la seva qualificació.
4.1 La plantilla de personal docent dels IES-SEP atén la impartició dels ensenyaments de formació professional autoritzats en el propi centre.
Així mateix, pot atendre la impartició d'aquests ensenyaments en altres instituts on s'imparteixin cicles formatius de manera coordinada amb l'IES-SEP.
4.2 La programació de dotació d'equipaments específics per a la formació professional tindrà en compte la condició d'IES-SEP.
En les resolucions d'implantació dels cicles formatius de grau mitjà o de grau superior als instituts d'educació secundària es deixarà constància, quan escaigui, de l'IES-SEP que coordinarà la impartició.
Els directors dels IES-SEP, amb informe previ del departament didàctic corresponent, poden proposar la contractació de professionals que desenvolupin la seva activitat en l'àmbit laboral, com a professors especialistes, per ocupar les places que hi hagi definides, atenent la seva qualificació i les necessitats del sistema.
7.1 Alternativament al cap d'estudis de formació professional, els IES-SEP tindran un subdirector de formació professional amb les funcions següents:
a) Impulsar, coordinar i supervisar els programes i les accions de formació professional desenvolupats a l'IES-SEP o dirigits des d'aquest.
b) Dirigir l'actuació dels diferents òrgans unipersonals de coordinació i tutoria en matèria de formació professional, inclosa la formació en centres de treball.
c) Impulsar accions i acords amb organitzacions empresarials, empreses, organismes i centres de treball per afavorir la inserció laboral i atendre demandes de qualificació professional.
d) Impulsar les accions d'innovació i recerca educatives i formació del professorat en l'àmbit de la formació professional.
e) Exercir la prefectura immediata del personal docent que imparteixi ensenyaments professionals, de manera coordinada amb el cap d'estudis.
f) Tenir cura del manteniment i actualització de les aules i tallers específics de la formació professional, així com proposar l'adquisició, lloguer o alienació d'equipaments i compres de material fungible.
g) Dirigir les accions d'anàlisi de la inserció professional i laboral dels alumnes.
El subdirector de formació professional assumirà també les funcions que en matèria de formació professional podrien correspondre al coordinador pedagògic, les que li delegui el director i les que prevegi el Reglament de règim interior del centre.
7.2 El director de l'IES-SEP pot convocar, a les reunions dels òrgans de govern i de coordinació del centre, personal docent que presta serveis en aquells instituts d'educació secundària (IES) que coordina, amb el coneixement i vistiplau del director de l'IES en què presti serveis.
A la fi de cada curs acadèmic, l'IES-SEP elaborarà una memòria de les activitats de l'institut amb una especial referència a les funcions pròpies de la condició de superior d'ensenyaments professionals, que serà tramesa a la delegació territorial corresponent.
—1 Les corporacions locals titulars d'instituts d'educació secundària poden sol·licitar al Departament d'Ensenyament la qualificació d'aquests instituts com a instituts d'educació secundària i superior d'ensenyaments professionals, d'acord amb el que estableix aquest Decret.
—2 El Consell Català de Formació Professional pot proposar que determinats instituts d'educació secundària siguin considerats centres de referència per a determinada família professional.
—1 S'autoritza la consellera d'Ensenyament per dictar les disposicions necessàries per a l'execució d'aquest Decret.